BIDRO MED LYS: – Skolen sendte oss en liste over det de trengte. På lageret vårt fant vi mesteparten av det de hadde ønsket seg, sier daglig leder Rune Vidar Nordum i Nortronic AS på Kolbotn.
Publisert mandag 12. oktober 2020 - 12:35 Sist oppdatert mandag 12. oktober 2020 - 13:16
I midten av september skrev Oppegård Avis om det store budsjettkuttet på Roald Amundsen videregående skole.
Det går hardt ut over skolens muligheter for blant annet innleie av vikarer og innkjøp av forbruks- og undervisningsmateriell.
– Vaktmesteren kan ikke kjøpe lyspærer. Vi må greie oss med det vi har når det gjelder alt fra lyspærer og baller til øvelser i kjemi og naturfag. Vi må være kreative og finne løsninger, sa rektor Elisabeth Edding til Oppegård Avis.
Les også: Roald Amundsen vgs må kutte 1,2 millioner i år: – Vi har ikke råd til lyspærer
GA HJELPENDE HÅND TIL SKOLEN: Nortronic AS har 15 ansatte og holder til i Ormerudveien 129, rett ved kommunegrensen i nord. Foto: Yana Stubberudlien
Da Nortronic AS, som holder til nord på Kolbotn, har hørt om at skolen ikke har råd til lyskilder, ville de gjerne hjelpe til.
"Vi har masse lyskilder på lager og vil gjerne bidra til at dere får godt lys på skolen. Send gjerne en person bort til oss som vet hvilke typer lyskilder dere trenger, så skal vi hjelpe dere. Vi skal kvitte oss med mange lyskilder som ikke er aktuelle for oss lenger, men som dere kanskje kan bruke", skrev daglig leder i bedriften, Rune Vidar Nordum (62) fra Tårnåsen, i en e-post til rektoren.
Rektor Elisabeth Edding har skrevet tilbake at skolen er interessert i tilbudet. Hun har også takket den lokale bedriften så mye for omsorgen.
– Skolen sendte oss en liste over det de trengte. På lageret vårt fant vi mesteparten av det de hadde ønsket seg, sier daglig leder i Nortronic.
Bidro med 250 til 300 lys- og LED-rør
Nortronic AS ble etablert i 1996 av Rune Vidar Nordum, som fremdeles er daglig leder i selskapet.
INNE I LOKALENE: Et stort showroom ligger i første etasje. På bildet kan du se daglig leder i Nortronic, Rune Vidar Nordum.
62-åringen fra Tårnåsen sier bedriften består av 15 gode kollegaer og holder til i hyggelige lokaler i Ormerudveien 129, rett ved kommunegrensen i nord. Her har de holdt til de siste 20 årene etter å ha flyttet fra de tidligere lokalene i Håndverkshuset på Sofiemyr.
– Vi satser kun på salg av nye lys- og LED-rør fordi teknologien skifter så fort. De varene som var laget for to år siden ønsker vi ikke å selge til våre kunder, men varene er jo helt brukbare, sier Rune Vidar Nordum.
Fredag forrige uke donerte han mellom 250 og 300 lysrør samt noen LED-rør til Roald Amundsen videregående skole. Ifølge Nordum var innkjøpsverdien på disse varene på rundt 12.000 kroner.
– Det er hyggelig å kunne bidra, sier han.
Spennende showroom
Oppegård Avis var innom Nortronic fredag forrige uke. I tillegg til kontorplasser i andre etasje, har de laget et showroom på hele 200 kvadratmeter, for å kunne gi inspirasjon til kundene som kommer på besøk.
– Privatpersoner kan også få omvisning i showrommet, men da kun ifølge med sin elektriker eller installatør, sier Nordum.
SHOWROOM: Her kan du se et utstillingshjørnet i showroomet.
FLOTTE LYSEFFEKTER PÅ BILDER: Sjekk lyseffektene på de to bildene (takbildet og veggbildet). Foto: Yana Stubberudlien
OLJELAMPE I NY DRAKT: Her kan du se en av de siste nyhetene.
– Vårt fokus er å levere gode løsninger innenfor LED-lyskilder, LED-striper og monteringstilbehør samt lysstyring og drivere. Våre kunder finner man først og fremst blant elektrogrossister og belysningsleverandører, samt faghandel, forklarer Nordum.
Han sier referanseprosjektene har de mange av. Av lokale referanser nevner han The Well med The Well restaurant. Det største prosjektet Nortronic har levert til foreløpig, er Britannia Hotell i Trondheim, mens det siste store prosjektet var parkeringshuset i Haugesund, som ble spektakulært, ifølge Nordum.
lyskilder skole roald amundsen videregående skole ormerudveien 129 ormerudveien nyheter nortronic lysrør økonomi støtte lokal bedrift led-rør kolbotn hjelp budsjettkutt viken fylkeskommune